Karmen Turk

Karmen Turk (sündinud 5. veebruaril 1982) on Eesti vandeadvokaat, kes tegeleb intellektuaalse omandi, meedia-, tarbija- ning rahvusvahelise ja Euroopa Liidu majandusõigusega.

Turk lõpetas 2004. aastal Tartu Ülikooli õigusteaduskonna. Teadusmagistri õppekava on ta läbinud nii Tartu kui ka Helsingi Ülikoolis. 2010. aastast õpib ta Tartu Ülikoolis doktorantuuris, väitekirja teema on "Infoühiskonna teenuse vahendajate vastutuse reguleerimise küsimused". 

Alates 2014 on ta külalislektor Tartu Ülikooli õigusteaduskonna IT-õiguse programmis ning ta loeb aineid "Intellektuaalne omand infoühiskonnas" (koos Peeter P. Mõtskülaga) ning "Inimõigused infoühiskonnas". 

Turk on töötanud Eesti Rahvusringhäälingus, praegu töötab ta vandeadvokaadina ning on partner Pan-Balti advokaadibüroos TRINITI, töötab Tallinna kontoris.

Ühiskondlik tegevus
Karmen Turk osaleb mitme inimõiguste kaitse, interneti- ja ajakirjandusvabadusega tegeleva rahvusvahelise valitsusvälise organisatsiooni töös. 

Ta on ÜRO Internet Governance Forumi väljendus- ja ajakirjandusvabaduse koalitsiooni liige ning osaleb interneti inimõiguste ja printsiipide harta väljatöötamises.

Alates 2014 on Karmen Turk osalenud Euroopa Nõukogu töös eksperdina intenetivabadusega seotud komiteedes: 
 2014–2016 internetivabaduse ja andmete vabaliikumise komisjonis MSI-INT, mille eesmärgiks oli muuhulgas kahe soovituse väljatöötamine ning need on Ministrite Komitee poolt vastu võetud – soovitus liikmesriikidele internetivabaduse (soovitus CM/Rec(2016)5) kohta ning soovitus liikmesriikidele info vaba liikumise kohta (soovitus CM/Rec(2016)6). 
 Alates 2016. aastast on ta Interneti teenuse vahendajate õigusliku rolli määratlemisega tegelevas komitee (MSI-NET) aseesinaine. 

2016. aastal nimetati ta Veneetsia Komisjoni eksperdigrupi liikmeks, mille ülesandeks oli Türgi interneti regulatsiooni osas eksperdiarvamuse koostamine Veneetsia Komisjoni plenaaristungiks.
Ta on osalenud idapartnerluse raames kohtunike ja prokuröride täiendkoolitamisel Ukrainas ja Moldovas inimõiguste kohaldamisest Internetis ning Euroopa Nõukogu ja Euroopa Liidu tellimusel õpiku koostamisel kohtunike täiendõppe läbiviimiseks idapartnerluse riikides (koostöös professor Joanna Kuleszaga Lodzi Ülikoolist jt). 

Turk on Eesti Advokatuuri Intellektuaalse omandi ja IT-õiguse komisjoni liige.

Publikatsioone
"Kuidas saab tööandja end kaitsta Facebooki eest?" Äripäev, 17. veebruar 2010
"Karmen Turk: Millest rääkisid lehtede tühjad küljed?" Delfi, 23. märts 2010
"Ettevaatust – intellektuaalomandi kaitse ekspansiivselt laienemas!" raamatupidaja.ee, aripaev.ee, 19. oktoober 2011
"Karmen Turk: Kuidas võib ACTAga liitumine Eestit mõjutada?" Delfi, 7. veebruar 2012

Tunnustus
2012 Eesti Infotehnoloogia ja Telekommunikatsiooni Liidu aasta tegija auhind ACTA-teemalise avaliku arutelu algatamise eest
2016 pressisõbra ruupor võitluses sõna-, interneti- ja ajakirjandusvabaduse eest Eestis ja Euroopas ning ajakirjandusorganisatsioone mitmes kohtuvaidluses esindamise eest

Isiklikku
Karmen Turk valdab eesti, inglise, vene ja prantsuse keelt. Ta tegeleb lume- ja lohelauaspordi, sukeldumise ning fotograafiaga.

Viited

Välislingid
Karmen Turk advokaadibüroode liidu Triniti kodulehel
"Karmen Turk: südikas emalõvi õigluse kaitsel". Eesti Ekspress, 3. veebruar 2012
Karin Koppel. "ACTA arutelu algatanud advokaat sai auhinna". ERR, 26. aprill 2012
ACTA Seminar: Karmen Turk, "Anti-ACTA. Kust leping tuli ja miks?" YouTube video, 2012
Riin Aljas. "Maailmaparandaja Karmen Turk". Eesti Päevaleht, 10. detsember 2015

Eesti advokaadid
Tartu Ülikooli õigusteaduskonna vilistlased
Sündinud 1982